Die beste voorbeeld van so ’n haat-en-liefde-gevoel was tussen die destydse Nasionale Party en die ANC. Hulle was geswore vyande wat glad nie brood met mekaar kon breek nie.
Op die ou end het die leeu en die lam by mekaar gaan lê en die NP van Marthinus van Schalkwyk is deur die ANC ingesluk.
Die paradoks is dat die apartheids­regime wat die ANC wou gelykmaak met die grond, deur die ANC gekis is. Die vroeëre jagter van “terroriste” het ’n oneervolle dood gesterf. Op die ou end moes hy kapituleer.
Teen dié agtergrond is dit vir die DA raadsaam om oor sy skouer te kyk, veral noudat “koalisieregering” die modewoord in die politiek geword het.
Hoewel die EFF glad nie ’n huwelikskontrak met die DA gesluit het nie, skaar die EFF hom aan die kant van die DA en almal wat teen die ANC gekant is. Hoe gevaarlik en onstabiel hierdie verhouding tussen die DA en die EFF is, manifesteer in die Nelson Mandelabaai-metro. Die koalisie is so gefragmenteerd dat dit enige tyd uiteen kan spat.
ooghare vir mekaar nie en die een hou ’n pistool teen die ander se kop. As daar nou ’n koalisie is wat gedoem
Die EFF, wat eintlik niks te doen het met die magstryd tussen Athol Trollip (burgemeester) en Mongameli Bobani (onderburgemeester) nie, het hul gewig agter die UDM ingegooi. Dit wys opnuut dat olie en water nie kan meng nie. Die DA en die UDM verskil dalk nie veel oor beleid nie, maar hier is dit ’n geval waar die stert die hond wil swaai.
Die DA en die EFF se grootste gemene deler is om pres. Jacob Zuma uit die kussings te lig. Albei haat Zuma. Terwyl die EFF dit op ’n bruuske manier doen, is die DA subtieler in sy benadering.
As die EFF eerlik moet wees, het hy eintlik geen stok om Dlamini-Zuma mee te slaan nie behalwe dat sy Zuma se eksvrou is. En dit is waar die knoop lê. As Dlamini-Zuma daarin kan slaag om te bewys dat sy nie ’n marionet van haar eksman is nie, pluk sy die mat onder die EFF uit.
En dit is hoekom dit gevaarlik is vir die DA. Die EFF het al tekens getoon dat hy nie ’n betroubare koalisievennoot is nie. Sy lede het ’n arrogansie wat skrik vir niks.